SA gimnastiekheldin in motorongelukMandy en Bianca Zoonekynd. Foto: Facebook. Bianca Zoonekynd, een van Suid-Afrika se top-tuimel-en-trampoliengimnaste, was Maandag in ŉ motorongeluk in Port Elizabeth betrokke. Die ongeluk het 15 km van die gesin se huis in Theescombe plaasgevind. Zoonekynd (25) het slegs ŉ paar dae gelede nog aan die Wêreldspele in Pole deelgeneem. Sy het Suid-Afrika goed verteenwoordig en onder meer vyfde en sewende in haar items geëindig. Zoonekynd het in 2015 ŉ silwermedalje tydens die Wêreldspele gewen. Dit was dieselfde jaar dat haar ouerhuis afgebrand en sy ŉ rugbesering opgedoen het. Zoonekynd was glo Maandag op pad na ŉ vriend wat slegte nuus ontvang het. Mandy Zoonekynd, Bianca se ma, het gesê haar dogter het glo vir ŉ bok uitgeswaai en beheer oor die motor verloor. “Die motor het omtrent vier keer gerol en sy is uit die motor geslinger.” Sy sterk tans aan in die hospitaal. Twee van haar ribbes is gebreek en sy het ŉ gat in een van haar longe.